
Románia korán érkezett. Radu Jude legújabb filmjének metamodern lehetőségeiről

Kulcsszavak: metamodern; atopikus metaxis; „mintha” állapot; szociális érzékenység; irónia
A román új film egyfajta realista érzékenységgel határozza meg önmagát, a kanonikus álláspont szerint mintegy megkésve folytatja a múlt század közepétől jelentkező modernista filmes hagyományokat. Radu Jude munkássága azonban azt bizonyítja, hogy ezzel egyidőben az új generáció rendezői nem felejtik el a posztmodern filozófia eredményeit, filmjeik nem mentesek a reflexivitástól. Dolgozatomban az ezredforduló utáni román filmeket Robin Van den Akker és Timotheus Vermeulen 2010-es Notes on Metamodernism című vitaindító esszéjükben bevezetett metamodern jelenséghez kötve határozom meg, Radu Jude 2023-as Ne várj túl sokat a világvégétől! (Nu aștepta prea mult de la sfârșitul lumii) című filmjének metamodern lehetőségeit felfejtve. A kétezres évek elejére nagyjából kimerülő posztmodern után nemzetközi szinten is nagyobb érdeklődést figyelhetünk meg a realista ábrázolás lehetőségeire. Jude posztmodernen is túllépő, de azt nem elfelejtő filmjét emiatt a szociális érzékenység miatt kötöm metamodern jelenséghez. Ez az érzékenység pedig mivel az új román filmre általánosan kiterjeszthető, megpróbálok a kanonizált álláspont felülvizsgálásával ez esetben a román filmre nem a kultúra megkésett termékként tekinteni, hanem éppen a metamodern egyik elsőként jelentkező példájaként.



